**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење закона о потврђивању Споразума између Владе Републике Србије и Владе Монголије о узајамном укидању виза за носиоце дипломатских и службених пасоша садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Споразум између Владе Републике Србије и Владе Монголије о узајамном укидању виза за носиоце дипломатских и службених пасоша, потписан је у Њујорку 26. септембра 2025.године. Министар спољних послова Марко Ђурић је учествовао на 80. заседању Генералне скупштине Уједињених Нација и приликом билатералног сусрета на маргинама овог заседања потписан је предметни споразум. У име Владе Монголије, Споразум је потписала министарка спољних послова Монголије Батсетсег Батмунк.

Билатерални политички односи између Републике Србије и Монголије су добри али постоји потреба за њиховим унапређењем. Дипломатски односи између бивше ФНРЈ и Монголије успостављени су 20. новембра 1956.године. У 2026.години се навршава 70 година од успостављања дипломатских односа. Монголија промовише отворену и независну спољну политику, са активним и балансираним наступом на међународном плану. Монголија није призналa једнострано проглашену независност тзв. ,,Косова”. Постављење Монголије по овом питању је веома осетљиво. Балансира између својих највећих партнера, Руске Федерације и Кине, с једне стране и тзв. трећег суседа, Европске уније, САД и Јапана, са друге стране и настоји да буде што мање видљива у вези са захтевима за чланство тзв. ,,Косова” у међународним организацијама. Монголија је била уздржана на гласању о усвајању Резолуције ,,Међународни дан размишљања и сећања на геноцид у Сребреници 1995. године” у Генералној Скупштини Уједињених Нација 23. маја 2024. године.

Између две земље је потписан Споразум о међусобном укидању виза за све врсте путних исправа 8. новембра 2013. године током посете тадашњег министра иностраних послова Л. Болда Републици Србији. Споразум је отказан са наше стране и престао је да важи 13. марта 2025. године. Разлог отказивања је усклађивање визног режима Републике Србије са визним режимом Европске Уније. Наиме, Монголија се налази на тзв. „негативној (црној) шенгенској” листи, тј. на листи држава чији држављани морају поседовати визе приликом преласка спољних граница Европске уније, које су наведене у Анексу I Уредбe Европског парламента и Савета број 1806/2018 од 14. новембра 2018. године.

Планом хармонизације визног режима Републике Србије са Европском унијом, предвиђено је да ће се Република Србија ускладити са визним режимом Европске уније, најкасније годину дана пре приступања у односу на државе Катар, Кувајт, Оман, Монголију, Бахреин, Јамајку и Суринам. У току 2024. године, Република Србија је предузела мере ради усклађивања са визним режимом Европске уније у односу Катар, Кувајт, Оман и Монголију. Монголија се налази на листи земаља чијим се држављанима издају визе у електронском формату (е-Виза) за краћи боравак у Републици Србији од априла 2025. године. Од Монголије је такође затражено да након престанка важења Споразума из 2013. године омогући подношење е-Виза за држављане Републике Србије.

С обзиром да члан 6. Уредбе Европског парламента и Савета број 1806/2018 од 14. новембра 2018. године предвиђа да државе чланице Европске уније могу направити изузетак у односу на држављане држава са тзв. „негативне (црне) шенгенске листе” уколико поседују посебну врсту путних исправа, међу којима су и дипломатски и службени пасоши, наша страна је 11. децембра 2024. године иницирала преговоре за закључивање споразума између Владе Републике Србије и Владе Монголије о узајамном укидању виза за носиоце дипломатских и службених пасоша, посредством Амбасаде Републике Србије у Пекингу.

Споразумом је предвиђено да ће носиоци дипломатских и службених пасоша две државе бити ослобођени обавезе прибављања виза за улазак, транзит и краћи боравак на територији државе друге стране у периоду до 90 дана, у било ком периоду од 180 дана. Свака страна може да откаже боравак држављанину друге Стране ако постоје оправдани разлози предвиђени њеним законом. Такође, свака страна може да суспендује Споразум у целини или делимично из разлога јавне безбедности, јавног реда и јавног здравља.

Потврђивање Споразума између Владе Републике Србије и Владе Монголије о узајамном укидању виза за носиоце дипломатских и службених пасоша допринеће развијању свеобухватних билатералних односа.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење закона о потврђивању Споразума између између Владе Републике Србије и Владе Монголије о узајамном укидању виза за носиоце дипломатских и службених пасоша није потребно обезбеђивање средстава у буџету Републике Србије.